VIDEO Reacția patronului de la UTA Arad, după ce Mircea Rednic a cerut public o mărire de salariu
Mircea Rednic, antrenorul celor de la UTA Arad, a transmis un mesaj către conducerea clubului său la conferința de presă premergătoare meciului cu Dinamo.
Chiar dacă UTA și-a asigurat, matematic, primul loc din play-out cu o etapă înainte de final, Rednic anunță că va folosi cea mai bună echipă în meciul cu Dinamo, echipa sa de suflet, chiar dacă ”roș-albii” se află într-o situație delicată.
Printre altele, antrenorul care a câștigat titlul cu Dinamo și Rapid le-a transmis un mesaj șefilor săi și a solicitat un ”salariu mai mare”.
Imediat a venit și reacția lui Alexandru Meszar, principalul acționar al arădenilor, care a spus că vor urma negocieri între cele două părți după ce Rednic și-a îndeplinit obiectivul.
Alexandru Meszar: ”Vom discuta după meciul cu Dinamo”
„Este clar că Mircea Rednic și-a îndeplinit obiectivul cu vârf și îndesat și este total îndreptățit să ceară acum un salariu mai mare, deși actualul contract este semnat și agreat de ambele părți. Obiectivul dânsului a fost salvarea de la retrogradare, iar noi am fost chiar la un pas de play-off. Dar, ceea ce s-a realizat ulterior în play-out este un alt lucru pozitiv obținut de către Mircea Rednic și de către jucătorii noștri.
Însă, e clar că vom discuta și despre o mărire de salariu, deoarece domnul Rednic chiar o merită. Iar din campionatul viitor evident că și noi suntem de acord cu domnul Rednic și ne vom propune și mai mult cu UTA.
Obiectivul o să fie clar: calificarea în play-off și un parcurs cât mai lung în Cupa României. Ne dorim finala și chiar câștigarea acesteia. Însă, toate aceste lucruri le vom discuta cu Mircea Rednic după meciul cu Dinamo. Noi vom încerca să îi punem la dispoziție domnului Rednic tot ceea ce își dorește dânsul pentru îndeplinirea noilor obiective”, a spus Alexandru Meszar, potrivit ProSport.
Mircea Rednic antrenează UTA Arad de mai bine de un an de zile. În sezonul precedent a reușit să salveze echipa la baraj, după ce a trecut de Gloria Buzău, iar în acest sezon a fost la un pas de a prinde play-off-ul.
Până acum a adunat 47 de meciuri pe banca tehnică a arădenilor, reușind să câștige 19 dintre acestea. 16 s-au încheiat la egalitate, iar 12 au fost înfrângeri.
VIDEO - Mircea Rednic, la conferința de presă
Urmăriți SPORT.RO și pe Google News